“Kadá bɔ́n bə́ Ísraɛ̂l nâ: tɔ fám tɔ miníngá ngə́ dzyá yádzō naa yâzu dzálā mətǐŋ mə́ziŋ, mətǐŋ mə́ nazîr yǎ ā və́ nyémēn Ńtondôbə, 3a yi kǐ məyɔg ai mə́nyú mə́sə̄ mábi, a kǐ fə tɔ ǹkɔn wɔ̂n, təge dí tɔ nyumán tɔ miǹkód bibumá bí wɔ̂n. 4Ńtíé ósə ǎ yi dzálā mətǐŋ mə́tē, ǎ yǐ kig dəmələ dzóm yā tîn wɔ̂n a tádigi ǹkɔ̌n bibumá bí wɔ̂n á bí ngə́nə́ təge wólobo a kələ kwí á ékob. 5Ǹtíé ósə ǎ yi dzálā mətǐŋ móé mə́tē eki təge sódē ésǐl dzíé á ńlō, a kələ kwí anə́ ábōg á ngálíg mətǐŋ ábə Ǹtondôbə láman lod; a yi dzálā mətǐŋ móé ńdɔ̄ fə ǎ yi dzogě naa esǐl é kwi nyé á ńlō ékwíkwî. 6Ńtíé ósə ǎ yi dzálā mətǐŋ móé ábə Ǹtondôbə, ǎ yǐ kig súbū babi ai m̀bǐm mod. 7Tɔ ényú ésīá tɔ ényú nyiá, tɔ ényú mānyāŋ ngə́ ényú kál dzīē, ǎ yǐ kig bɔli nyémēn ngə́ ḿbɔ̄g yǎ ábə́ bɔ́ a sɔ́ wú, amú á bəgə́ á ńlō wóé mə́tǐŋ á ngātúnī nyémēn Zāmbá wōé. 8Ńtíé ósə a ngálíg mətǐŋ, a nə ǹtúnán nyémēn ábə Ǹtondôbə. 9Ngə́ á mgbág dzīē mod ziŋ a wú ńsibəná a bɔ̌ naa esǐl dzíé yā á ngátúni Ǹtondôbə é man bɔli, a yi mǎn sódē ńlō ámǒs éfúbū nyɔ́l, a yi mǎn sódē ńlō ámōs zamgbála. 10Ámōs mwomo, abǒg te ǎ yi sɔ́ ai zum ébɛ̄ ngə́ kig biyɛl bí ábə̌ŋ bíbɛ̄ ábə fada á ḿbɛ̄ yób ébə̌m bíkóán. 11Abǒg te fada ǎ yi və́ ḿbɔ́g anə́ mə̄túnuŋa mə́ ǹsə́m, éví ḿbɔ̄g anə́ mə̄túnuŋa míḿkpə́l mí tsíd. Fada a yi mǎn kálan ású yə̄ nâ a sob é mvíd a ngábəgə á mgbāg é mod a ngáwú ámǒs tē, é mod nyɔ́ a yi túnī ńlō wóé. 12A yi túnī nyémēn Ńtondôbə é táŋ abǒg á ngālíg mətǐŋ, ńdɔ ǎ yi sɔ́ ai mǎn ńtómbá ókala ńgúmā ḿbú anə́ mə̄túnuŋa mə́ ékomoŋa. Ábōg á ngáman lod təge láŋaban á táŋ ású ésǐl dzíé é ngáman bɔli”. 12Ekpe akə̌ŋ é mod a ngávə̂ban á mətǐŋ ábə Ǹtondôbə dzí ású ámōs yā ábǒg mətǐŋ díé á lod yǎ. Ǹnyie anə́ bâkə ai nyé á ḿbɛ̄ yób ébə̌m bítógan 14a yi sɔ́ ai Ǹtondôbə efáī dzíé; ású ḿkpə́l éyə́m bávə́ á mə̄túnuŋa, mǎn ńnóm ńtómbā ókala ḿbú ḿbɔ̄g, təge ai átɔ́n; ású mə̄túnuŋa mə́ ńsə́m, ngɔn ǹtómbá, ókala ḿbú ḿbɔ̄g təge ai atɔ́n; ású mə́túnuŋa mə́ élad, ǹnóm ǹtómbá, təge ai atɔ́n. 15Ai dzǎd məkali nyáŋán ai m̀bəmbə ovug á bə́ ngáman báman ai m̀bɔ́n, ai bivúvoě biwole á bə́ ngáman soe ḿbɔ́n á yób ḿbámāná ai bifái ai mənyú. 16Ǹnyie anə́ ā man sɔ́ ai byə́m bítē bísə ábə Ǹtondôbə, abǒg te fada ǎ yi və́ mə̄túnuŋa ású ńsə́m ai m̀kpə́l éyə́m ású mətǐŋ mə́túnuŋa a ngávə́ nyémēn. 17Nyɔ́lɔ te a yi və́ mə̄túnuŋa mə́ élad ai ǹnóm ńtómbá ai bivúvoe bí ḿbāŋálǎ yā dzād, eyɔ̌ŋ te fada ǎ yi və́ mə̄túnuŋa ḿbámāná ai mənyú. 18Á mvús, é mod a ngátúni nyémēn Ńtondôbə, a yi mǎn sódē ésīl dzíé á ngālíg mətǐŋ étēde á ḿbɛ̄ yób ébə̌m bíkóán, a nɔŋɔ́ ésīl é ngáfûban á ńlō wóé, a kə́ woa á ndóan mətúnuŋa mə́ élad. 19Eyɔ̌ŋ te fada ǎ yi nɔŋ étūl ńnóm ńtómbá, ǹnyie anə́ yáman bé a nɔŋɔ́ evúvoe ákali dá yā dzād ai evúvoe éwole dzyá, a bə́dé byá á mɔ́ mə́ é mod a ngálíg mətǐŋ mə́túnuŋa mə́ nyémēn, ǹnyie anə́ ā man yǎ sódē ésǐl á ńlō. 20A yi byá kálan anə́ a lə́dē byá Ńtondôbə ású mə́túnuŋa; bí nə m̀fúfúb ngǎb yā wáwóge ai fada fǔfulu ai ongon ai ábɛ á mvús te ńdɔ̄ é mod a ngálíg mətǐŋ mə́túnuŋa a nə́ tádī nyú məyɔg. 21Ákyāí dī ńdɔ̄ mvéndé é nə̄ ású ényɔ́ á ngālíg mətǐŋ mə́túnuŋa móé nyémēn. Ǹnyie anə́ a vaa esǐl, ngə́ á ngālíg mətǐŋ naa a túnī nyémēn Ńtondôbə, a yi kpân mətǐŋ mə́tē, təge láŋ ábím məbəlan móé máyī nyé və́ ngul, a daŋá ákyāí mvéndé yā bénde ású ésǐl dzíé.”